**Norbert Schultze**, egentlig **Norbert Arnold Wilhelm Richard**, (født 26. januar 1911 i Braunschweig, død 14. oktober 2002 i Bad Tölz) var en tysk komponist og dirigent. Hans mest kjente verk er melodien (1938) til sangen «Lili Marleen». Han skrev også en rekke andre soldatsanger og patriotiske sanger før og under annen verdenskrig.

Liv og virke
------------

### Bakgrunn

Norbert Schultze var sønn av medisineren Walter Hans Schultze. Han tok abitur ved *Realgymnasium* i Braunschweig og studerte klaver, dirigering, komposisjon, musikkvitenskap og teatervitenskap i Köln og München.

### Karriere

I München fremstod han tidlig på 1930-tallet med kompsisjoner. Under pseudonymet *Frank Norbert* var han en tid komponist for studentkabareten Die vier Nachrichter. Så fulgte det engasjementer fra 1932 til 1934 i Heidelberg og som kapellmester i Darmstadt, München og Leipzig. I 1932 giftet han seg med sin første hustru, skuespillerinnen Vera Spohr. De ble skilt i 1943.

#### Nasjonalsosialismens tid

Etter en flere måneders virksomhet som opptaksleder ved Telefunken bestemte Schultze seg i 1936 for å prøve lykken som komponist for scene og film. Under den nasjonalsosialistiske tid leverte Schultze en rekke komposisjoner til soldat- og propagandasanger. I 1940 ble Schultze medlem av NSDAP; det var et råd han fikk for at han ikke skulle bli innkalt til soldattjeneste. I 1943 giftet han seg med sin andre hustru, den bulgarske skuespillerinne, sangerinne og forfatterinne Iwa Wanja (1905–1991), som skrev flere libretti for ham.

På oppdrag fra propagandaminister Joseph Goebbels tonesatte han stykker som *Von Finnland bis zum Schwarzen Meer* (der et refreng har tekstlinjen «Führer, befiehl, wir folgen dir»), sangene *Lied der Panzergruppe Kleist*, *Panzer rollen in Afrika vor* og *Bomben auf Engelland*.

På grunn av sine kamp- og soldatsanger ble Norbert Schultze ansett som en typisk nazi-propagandist. Kritikken gjaldt også musikken til Veit Harlans film *Kolberg* som var produsert for å mane folket til utholdenhet. Schultze komponerte hertil vesentlige stykker, deriblant hovedtemaet, som egentlig stammet fra krigsdokumentarfilmen *Feuertaufe* som han tidligere hadde tonesatt.

Senere sa han: *«De må vite at jeg da var i beste soldatalder. Rundt 30 år gammel. For meg var valget: komponere eller krepere, Så jeg bestemte meg for det første.»*

I august 1944 ble Schultze oppført på nazistenes *Gottbegnadeten-Liste*, som bevarte ham fra krigstjeneste, men forpliktet ham til kulturpropaganda.

#### Etterkrigstiden

Schultze ble under avnazifiseringen ansett som «medløper». Etter betaling av et prosessgebyr på 3000 D-Mark fikk han straks arbeidstillatelse. De nevnte sanger fra krigstiden ble underlagt GEMAs gebyrordning. Schultze forføyet testamentarisk at samtlige inntekter fra hans verker fra perioden 1933 til 1945 (og derfor også hans eventyropera *Schwarzer Peter*) skulle tilflyte Det tyske Røde Kors.

Han ledet fra 1953 til 1968 sitt eget musikkforlag. Han skrev operaer, operetter, balletter, filmmusikk og sanger. I 1961 ble han valgt til president i Forbundet av tyske sceneforfattere, og fra 1973 til 1991 var han styremedlem i den tyske komponistforeningen. Han hadde også verv i GEMA, den tyske søsterorganisasjonen til TONO.

Referanser
----------

1. ↑   Gemeinsame Normdatei, GND-ID 119362597, besøkt 13. august 2015[Hentet fra Wikidata]
2. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
3. 1 2   Munzinger Personen, Munzinger IBA 00000002716, besøkt 9. oktober 2017[Hentet fra Wikidata]
4. 1 2   Musicalics, oppført som Norbert Arnold Wilhelm Richard, Frank, Peter, Henri Iversen, Musicalics komponist-ID 81627[Hentet fra Wikidata]
5. ↑   Gemeinsame Normdatei, besøkt 15. desember 2014[Hentet fra Wikidata]
6. ↑   Gemeinsame Normdatei, besøkt 3. mai 2014[Hentet fra Wikidata]
7. ↑   Gemeinsame Normdatei, besøkt 31. desember 2014[Hentet fra Wikidata]
8. ↑   paul-lincke.goslar.de, besøkt 14. mars 2021[Hentet fra Wikidata]
9. ↑
10. ↑  *„Wissen Sie, ich war damals im besten Soldatenalter. So um die 30. Für mich war die Alternative: komponieren oder krepieren. Da habe ich mich für das Erstere entschieden."* (Fra: *Die 100 größten Braunschweiger*, Braunschweiger Zeitung Spezial, Ausgabe 1, 2005).
11. ↑  Viktor Reimann: *Dr. Joseph Goebbels*. Molden, Wien, München 1976, ISBN 3-217-05018-5, s. 217

Eksterne lenker
---------------

* (en) Norbert Schultze på Internet Movie Database Rediger på Wikidata

* (sv) Norbert Schultze i Svensk Filmdatabas Rediger på Wikidata

* (da) Norbert Schultze på Filmdatabasen Rediger på Wikidata

* (fr) Norbert Schultze på Allociné Rediger på Wikidata

* (en) Norbert Schultze på AllMovie Rediger på Wikidata

* (en) Norbert Schultze hos Internet Broadway Database Rediger på Wikidata
* (en) Norbert Schultze på Discogs Rediger på Wikidata

* (en) Norbert Schultze på MusicBrainz Rediger på Wikidata
* (de) Verk av og om Norbert Schultze i katalogen til det tyske nasjonalbiblioteket
* (de) Norbert Schultze
* (de) Surftipp Lili Marleen

  


|  |  |
| --- | --- |
| Oppslagsverk/autoritetsdata | Brockhaus Enzyklopädie **·** Deutsche Biographie **·** Encyclopædia Universalis **·** BIBSYS **·** VIAF **·** GND **·** LCCN **·** ISNI **·** ISNI **·** ISNI **·** BNF **·** BNF (data) **·** SUDOC **·** NKC **·** BNE **·** BBC Things **·** Munzinger (iba) **·** MusicBrainz **·** Discogs
 |